Anne-Mette Winther Christiansen (V), 2010-04-08:
Specialundervisningen og specialundervisningsområdet er et stort og komplekst område.
For bare lige at ridse det lidt op: Det rummer betydelige udfordringer i forhold til, at vi sikrer, at samtlige børn, vi har, får det særlige hensyn, og at de får den undervisning, der passer til dem.
Lad mig også spørge: Hvilke kan vi snakke om?
Ja, vi kan jo snakke om dem med Down's syndrom, vi kan snakke om dem med ADHD, vi kan snakke om dem med autisme, vi kan snakke om dem med Aspergers syndrom, vi kan snakke om dem med dysleksi, generelle indlæringsvanskeligheder eller socioemotionelle problemer for bare at nævne nogle.
Derfor forstår jeg fuldstændig, at SF understreger vigtigheden og siger, at vi skal tage ordentlig hånd om, at disse elever får det bedst mulige tilbud med den højeste faglighed og med den personlige udvikling, det giver.
Så langt siger jeg ja.
Hvordan sikrer vi så, at det retskrav overholdes, og inden for hvilke ressourcerammer skal det foregå?
Jamen det har jo egentlig længe været diskuteret vidt og bredt, og Venstre kan altså ikke genkende det billede, som tegnes af Socialistisk Folkeparti om, at kvaliteten af specialundervisningen direkte er faldet, bl.a. på grund af at der er for få ressourcer inden for den kommunale ramme, for i de redegørelser, Folketinget har modtaget fra Det Regionale Udviklingsråd, og som vi jo altså også har fået over og efterfølgende gennembehandlet - det er sket tre gange - kan vi jo se, at man går ind og laver nogle reguleringer, og at man taler sammen, regioner og kommuner.
Det betyder så, at Venstre ikke kan støtte SF's beslutningsforslag, som det ligger her.
Det er korrekt, at vi er enige om, at vi har udfordringer, og vi mener også, vi skal blive ved at tale, og vi skal blive ved med at forebygge, så vores børn slet ikke kommer til at skulle have det behov – hvis det er muligt – altså for at få specialundervisning.
Men jeg må sige, at jeg ser, at vi allerede har sat ind, for vi har jo lavet tidlig sprogvurdering, vi har givet flere timer.
Der er ikke nogen, der siger, at de nationale test er dem, der er diagnostiske og dermed siger, hvad behovet er, men de skal i hvert fald gøre, at vi kan finde børn, der har behov, som skal afdækkes, og som der skal fokuseres på, så vi får givet den hjælp, der er behov for.
Det vil jo så altså sige, at jeg egentlig ser meget frem til, at vi får den redegørelse, for mon ikke også, at vi andre får lov til at se den, når kommunerne og regeringen er færdig med at afdække det område, som skal indgå i KL's og regeringens forhandlinger, når vi når juni.
Jeg har i hvert fald stor tiltro til, at vi der vil få nogle af de svar, som vi søger.
Hermed sagt, at vi stadig mener, at vi skal være gode til at fokusere.
Vi skal ikke opfinde hjulet for anden gang ved at lave en dobbelt funktion, som der foreslås her, med at sætte en følgegruppe på, for jeg synes faktisk, vi allerede har en følgegruppe.
Vi har Rådet for Evaluering og Kvalitetsudvikling af Folkeskolen, og de skal jo lige præcis kigge på kvaliteten af undervisningen.
Og når skolerne skal melde tilbage til kommunerne, så skal de jo skrive i deres kvalitetsrapport, hvad de vil gøre for at hjælpe der, hvor de har svagheder.
Så altså, jeg mener ikke, der er behov for, at vi skal sætte et andet hjul i gang nu.
Der er et hjul i gang, men jeg er enig i, at vi skal holde fokus.
Så Venstre siger nej til beslutningsforslaget, men støtter altså, at vi stadig væk har fokus på specialundervisning.